དེ་བཞིན་དུ་བོན་ལུགས་ལ་ཐུན་མོང་མ་ཡིན་པའི་གཞུང་སྙན་བརྒྱུད་ཟེར་བ་ཞིག་ཡོད།དེ་ནི་གང་ཟག་ག་གེ་མོས་གང་ཟག་གཞན་པ་ཞིག་གི་རྣ་ལམ་དུ་བརྒྱུད་པའམ་བསྒྲགས་ནས་སྤེལ་བ་ཞིག་ཡིན་པ་ལས་ས་འོག་ནས་ཐོན་པ་ཞིག་མ་ཡིན་པར་ཤེས་དགོས།དེའང་འདིའི་སྐབས་སུ་བཤད་པའི་སྙན་བརྒྱུད་དང་ཞང་ཞུང་སྙན་བརྒྱུད་ལས་བཤད་པའི་སྙན་རྒྱུད་གཉིས་བརྒྱུད་ཚུལ་གྱི་ཆ་ནས་ཁྱད་པར་ཆེན་པོ་ཡོད།ཞང་ཞུང་སྙན་བརྒྱུད་ནི་གང་ཟག་ཉི་ཤུ་རྩ་བཞི་པོས་གཅིག་ནས་གཅིག་ལ་སྙན་དུ་བརྒྱུད་ཅིང་བར་ཆད་མ་མྱོང་བ་བླ་བརྒྱུད་རྣམ་ཐར་སོགས་སུ་བལྟས་ན་ཤེས་ཐུབ།འདིའི་སྐབས་ཀྱི་སྙན་བརྒྱུད་ཅེས་པ་ནི་རིག་འཛིན་གོང་མ་རྣམས་ཀྱིས་བླ་མ་ག་གེ་མོ་ཞིག་གི་སྙན་ལམ་དུ་བརྒྱུད་པར་བཤད་ཅིང་སྙན་དུ་བརྒྱུད་མཁན་ནམ་བཤད་མཁན་གྱི་བླ་མ་དང་བཤད་ས་གཉིས་ཀྱི་བར་དུ་ལོ་བརྒྱ་འམ་སྟོང་ལས་བརྒལ་བའང་ཡོད།བརྒྱུད་པའི་སྐབས་སུ་བརྒྱུད་པ་ལེན་མཁན་ཁོ་རང་མ་གཏོགས་གང་ཟག་གཞན་པའི་གོ་ཐོས་མེད་པ་དེ་ལྟ་བུ་རེད།སྐབས་འདིར་བཤད་པའི་སྙན་བརྒྱུད་ཀྱི་བོན་རྣམས་ནི་རིག་འཛིན་གྱེར་མི་ཉི་འོད་དང་སྤྲུལ་ལུང་བོན་ལྷ་གཉེན་གཉིས་ཀྱིས་སྲོལ་བཏོད་ཅིང་།དེའང་གྱེར་མི་ཉི་འོད་ཀྱིས་སྤྱི་ལོ་༡༡༠༨་ལོ་ལ་ཞི་བ་ཨ་གསལ་སོགས་སྙན་བརྒྱུད་གྱི་བོན་རྣམས་སེ་ཀར་སྟོན་པ་ལ་བརྒྱུད་དེ་དར་བར་བཤད།ཤོད་སྲོལ་ལ་དེ་དུས་གྱེར་མི་ཉི་འོད་དགུང་ལོ་སུམ་བརྒྱ་ཡིན་ཞིང་།ཁྱུང་པོ་གྱེར་ཟླ་མེད་ཀྱི་སྲས་ཡིན་པར་བཤད་པ་དེ་ལྟར་ན་དུས་རབས་བརྒྱད་པ་ཙམ་ལ་སྐུ་འཁྲུངས་དགོས།དེ་བཞིན་ཏུ་སྤྱི་ལོ་༡༠༨༨པར་སྤྲུལ་སྐུ་ལུང་བོན་ལྷ་གཉེན་ལ་ཚེ་དབང་རི་ཁྲོད་པས་སྙན་དུ་བརྒྱུད་པའི་བོན་དྲང་དོན་མུན་སེལ་སྒྲོན་མ།ངེས་དོན་ནམ་མཁའི་འཕྲུལ་མཛོད།ཡེ་ཁྲིད་མཐའ་སེལ་སོགས་ཤིན་ཏུ་མང་།དེ་ནས་དུས་རབས་བཅུ་བཞི་པའི་དཀྱིལ་ཙམ་ལ་སྤྲུལ་སྐུ་བློ་ལྡན་སྙིང་པོ་དང་དམུ་གཤེན་ཉི་མ་རྒྱལ་མཚན་སོགས་བྱོན་པ་ནས་སྙན་བརྒྱུད་ཀྱི་བོན་རྣམས་དར་རྒྱས་བཏང་བ་ཞིག་ཡིན་པ་དེ་ལྟར་ན་སྤྱི་ལོ་དུས་རབས་བཅུ་གཅིག་པའི་སྨད་ཙམ་ནས་སྙན་བརྒྱུད་དར་བའི་དབུ་བརྙེས།མི་མང་པོ་ཞིག་གིས་དཔེ་ཆ་དེ་རྣམས་ཁོ་རང་ཚོས་བརྩམས་པ་མ་རེད་ཅེ་ན་ཁས་ལེན་མི་སྲིད་ནའང་བསམ་བློ་གཏོང་དགོས་པ་ཞིག་ནི།དཔེར་ན་ད་ལྟ་བོད་ཀྱི་ཡུལ་དུ་དང་ར་བླ་མ་ཟེར་བ་ཞིག་ཡོད།ཁོང་ནི་རིག་གནས་ཀྱི་ཆུ་ཚད་ཧ་ཅང་དམན་ཞིང་རང་གི་མིང་ཡང་དག་ཆ་ཅན་ཞིག་འབྲི་ཤེས་ཀྱིན་མེད་ནའང།གནས་ཡིག་དང་བོན་གཞུང་ཆོ་ག་སོགས་ཁོང་གིས་བཏོན།ཡི་གེ་བ་རྣམས་ཀྱིས་ཡི་གེར་ཕབ་ན་དེབ་མང་པོ་གསུང་ཐུབ།སྙན་བརྒྱུད་དེ་དག་འདོན་ཡོང་དུས་བསམ་བློ་གཏོང་མི་དགོས་པ་དཔེར་ན་འདི་ནས་འདོན་མཚམས་བཞག་སྟེ་ཇ་གསོལ་བ་དང་ཡང་མུ་མཐུད་དུ་བཏོན་ནའང་ནོར་བ་དང་གོ་རིམ་འཁྲུག་པ་སོགས་གཏན་ནས་ཡོང་མི་སྲིད་པ་དེ་ལྟ་བུ་རེད།དཔེ་ཆ་གང་ཡིན་ཡང་ཚར་གཅིག་ཉན་པ་དང་བློར་འཛིན་ཐུབ།དེ་བཞིན་ཏུ་ཁྱུང་པོ་བློ་ལྡན་སྙིང་པོའི་སྙན་བརྒྱུད་མདོ་དྲི་མེད་གཟི་བརྗིད་ཀྱི་ནང་དོན་དང་ཐ་སྙད་སོགས་ལ་མཚོན་ནས་བཤད་ན།དེར་ཡོད་པའི་མི་སྣ་སོ་སོའི་མཚན་དང་ཆ་ལུགས་རྣམས་དུས་རབས་མི་འདྲ་བའི་རིག་གནས་མཚོན་ཐུབ་པ་དང་།སྲོག་ཆགས་མི་འདྲ་བ་བཞི་བརྒྱ་ལྷག་གི་མཚན་རྣམས་གསལ་བོ་བྲིས་ཡོད་པས་རང་ཀེར་མི་ཞིག་གིས་རྩོམ་དགོས་ན་ཧ་ཅང་དཀའ་ལས་ཁག་པོ་ཡིན་པ་དང་།སྤྱིར་ཁྱུང་པོ་བློ་ལྡན་སྙིང་པོ་ལ་སྙན་བརྒྱུད་དུ་གྲགས་པའི་བོན་དཔེ་པོ་ཏི་དྲུག་ཅུ་ལྷག་ཡོད་པ་དེ་རྣམས་དགུང་ལོ་བཞི་བཅུ་ཞེ་བརྒྱད་ཚུན་ཆད་ལ་བྲིས་ཟིན་པ་དེ་ལྟ་བུ་རེད།